Tlettax fil-mija tal-impjiegi f’Malta huma fis-settur Marittimu; il-valur miżjud tagħhom għall-ekonomija Maltija madankollu ilaħħaq biss l-10 fil-mija. Din hija waħda mill-isfidi elenkati fi studju li offra l-isfond għat-tnedija ta’ dokument ta’ konsultazzjoni dwar it-tfassil ta’ Politika Marittima Integrata li taħseb biex Malta tkun ċentru ta’ attività marittima. Impjieg minn kull seba’ fil-gżejjer Maltin jiddependi fuq is-settur marittimu. Minkejja dan, ekonomisti jistmaw li l-impjiegi kollettivament irendu rata aktar baxxa mill-medja ta’ produttività meta jitqabblu ma’ setturi oħra u ma’ ta’ pajjiżi ġirien tal-Mediterran. L-ekonomista Gordon Cordina li ħejja studju dwar is-settur marittimu qal li l-aktar punt kruċjali għall-futur tal-industrija huwa it-titjieb tal-ħiliet tal-ħaddiema fis-settur. Is-Segretarju Parlamentari Josè Herrera qal li l-abbozz tal-politka marittima se jkun miftuħ għall-perjodu konsultazzjoni ta’ sitt xhur. Huwa qal li l-għan tad-dokument huwa li jaġġorna l-politika li tfasslet fl-2007 biex ikun hemm koordinament aħjar bejn l-entitajiet governattivi u l-privat. Iċ-chairperson tal-istitut Marittimu tal-Università ta’ Malta, l-Professur David Attard qal li t-territorju marittimu ta’ Malta għandu potenzjal kbira għall-tkabbir ekonomiku. Iż-żoni identifikati fid-dokument jelenkaw l-akwakultura, it-turiżmu kostali, il-bioteknoloġija marittima, l-enerġija rinovabbli mill-baħar, it-tiswija tal-vapuri, ir-reġistrazzjoni ta’ vapuri u l-industrija taż-żejt u l-gass bħala oqsma fejn l-politika u l-leġislazzjoni jistgħu ikunu aġġornati biex ikun hemm aktar opportunitajiet ta’ investiment mis-settur privat.